再和二首  其一
作者：郭印
朝代：宋

paragraphs: 魚跳須過龍門，虎驟不從兔徑。
上士聞道勤行，豈以難能爲病。
固守滿堂之珍，肯使如瓶之罄。
對境一念不萌，應緣六根皆凈。
剛克本自沉潛，動直先由専静。
達理必明其權，盡性以至於命。
鼎中水騰火降，爐內陰衰陽盛。
神功妙合虛無，天光潛發泰定。
豈惟出塵離俗，便可超凡入聖。
自憐末學多方，未得大中至正。
莫知斡運帝車，寧解執持坤柄。
丹經苦閱殘編，素髮羞看明鏡。
要求直截真機，速了圓明正性。
何妨萬兩金成，已是一生事竟。
至言今許發蒙，三沐三薰諦聽。